Viborg Kraftvarmeværk

Viborg Kraftvarmeværk er et fjernvarmeanlæg beliggende på Industrivej i den nordlige ende af Viborg i Midtjylland. Anlægget blev færdigbygget og idriftsat i august 1996. Det kommunale forsyningsselskab Energi Viborg ejer og driver værket. Bygningen I 1994 startede Viborg Kommune som bygherre opførslen af kraftvarmeværket. Arkitekterne Peter Kjelgaard og Thomas Pedersen fra Viborg-firmaet KPF arkitekter, havde i 1993 vundet den udskrevne arkitektkonkurrence om det udvendige byggeri til 65 millioner kroner. Omfanget af bygningen blev på 5.000 m2 Landskabsarkitekt på byggeriet var Paul le Fevre Jacobsen, og der blev i alt benyttet 42 entreprenører og leverandører. Det hollandske selskab Thomassen Power Systems var den største. Bygningens grundform kan beskrives som 2 store skaller der omkranser maskinhallen i midten. Den 19 mio liter store akkumuleringstank står i sydenden mellem skallerne. Skallerne er beklædt med keramiske fliser. Udvendigt er etableret et spejlbassin rundt om hele bygningen, der reflekterer lyset. Bygningen ligger åbent på en bakke hvor Primærrute 13 krydser Primærrute 16. Viborg-kunstneren Sergei Sviatchenko har stået for det indvendige farvevalg, ligesom han har skabt flere kunstværker til bygningen. Skorstenen er 50 meter høj. Kraftvarmeværk Det naturgasfyrede combined-cycle 55 MW kraftvarmeværk består af en 42 MW gasturbine og en 15 MW dampturbine med to fjernvarmevekslere, samt en to-polet elektrisk generator med luftkøling. Dette anlæg har en eleffekt på 55 MW og en varmeeffekt på 60 MW. Årligt producerede Viborg Kraftvarmeværk 270.000 MWh el og 280.000 MWh varme. Selskabet forventer at skrotte turbinerne til 2027. Fjernvarme Værket fik en 50 MW varmepatron til 15 mio kr i 2023, som anvendes når elprisen er særligt lav, og når elnettet ønsker regulering. En 7,5 MW luftvarmepumpe ved værket til 160 mio kr har også afløst meget af gassen til varmeformål. Værkets akkumuleringstank indeholder 19.000.000 liter vand, der kan levere cirka 900 MWh varme. Denne mængde kan opvarme Viborg by i 15 timer ved stort forbrug. I 2024 vedtog selskabet et 20 MW projekt til 266 mio kr om at aftage gratis lunken varme fra Apple datacenter og Jævnstrømsstation Tjele. Staten ændrede reglerne i januar 2025, som muliggjorde projektet der bl.a består af en 4,5 km fjernvarmeledning fra Foulum til fjernvarmenettets østligste punkt med en 7,5 MW varmepumpe ved Randersvej og Primærrute 16. Transmissionsnet Viborg Kraftvarmeværk er forbundet med fire gaskedelcentraler og syv vekslercentraler igennem et net på 12 kilometer transmissionsledning, med et ledningstab på 21%. Fra disse overføres varme til kunderne. Gaskedelcentralerne på i alt 88 MW varme er placeret på Industrivej, Farvervej, Gyldenrisvej og Hamlen. Vekslercentralerne er beliggende i Digterparken, i Vestervang, ved Ringparken, Klostervænget, Overlund, Fristruphøj og Houlkærvænget. Udover varmepumpen ved kraftværket, har byen varmepumper ved Nørresø og Taphede. Hald Ege Boligkvarteret Hald Ege har eget fjernvarmesystem, forsynet af 830 kW træpillefyr og 330 kW grundvandsvarmepumpe, med gaskedel som reserve. Systemet tilsluttes hvor boliger konverteres fra individuel gasfyr. Referencer Eksterne henvisninger Energi Viborg Kraftvarme A/S Arkiveret 5. maj 2011 hos Wayback Machine på Energi Viborgs hjemmeside Viborg Kraftvarmeværk Arkiveret 23. marts 2012 hos Wayback Machine på KPF Arkitekters hjemmeside